**Kansainyhteisön kisat 2002** olivat järjestyksessään 17. Kansainyhteisön kisat. Ne järjestettiin Manchesterissa, Englannissa 25. heinäkuuta – 4. elokuuta 2002. Kilpailut olivat laajin Britannissa järjestetty usean lajin urheilutapahtuma: osallistuneita joukkueita oli 72, urheilijoita noin 3 600 ja urheilumuotoja 17. Suurin joukkue oli Englannilla, 430 urheilijaa ja pienin Montserratilla, vain yksi urheilija. Niue osallistui Kansainyhteisön kisoihin ensimmäisen kerran.

Kansainyhteisön kisojen ohjelmassa olivat ensimmäisen kerran maastopyöräily, pöytätennis, triathlon ja naisten painonnosto. Virallisessa kilpailuohjelmassa oli ensimmäisen kerran myös kymmenen vammaisurheilutapahtumaa. Naisten osuus urheilijoiden kokonaismäärästä oli ennätyksellisen suuri, 41 prosenttia. Kilpailujen avajaiset, päättäjäiset, yleisurheilukilpailut ja rugby-7-ottelut järjestettiin City of Manchester Stadiumilla.

Vuoden 2002 Kansainyhteisön kisojen menestyksekkäin maa oli Australia, joka menestyi etenkin uinnissa, pyöräilyssä, yleisurheilussa ja joukkuelajeissa. Englanti ja muut Britteinsaarten joukkueet saavuttivat menestystä yleisurheilussa, judossa, nyrkkeilyssä ja squashissa. Kuala Lumpurin kisoissa 1998 seitsemän kultamitalia saanut Intia voitti nyt 30 kultaa. Asukaslukuun suhteutettuna menestyksekkäin maa oli Nauru, joka sai 15 mitalia.

Vuoden 2002 Kansainyhteisön kisojen menestynein urheilija oli uimari Ian Thorpe, joka voitti kuusi kultamitalia ja teki kaksi maailmanennätystä. Eteläafrikkalaisuimari Natalie du Toit, joka oli menettänyt vasemman jalkansa polvesta alaspäin moottoripyöräonnettomuudessa 2001, voitti kultaa monivammaisten 50 ja 100 metrin vapaauinnissa ja sijoittui lisäksi kahdeksanneksi yleisen sarjan 800 metrin vapaauinnissa. Hänet valittiin kilpailujen huomattavimmaksi urheilijaksi. Yleisurheilussa Debbie Ferguson voitti kultaa 100 ja 200 metrin juoksussa sekä Bahaman joukkueen jäsenenä 4 × 100 metrin viestissä. Kim Collins saavutti miesten 100 metrillä St. Kitts ja Nevisin kaikkien aikojen ensimmäisen arvokilpailuvoiton ja Paula Radcliffe voitti ylivoimaisesti 5 000 metrin juoksun.

Mitalitaulukko
--------------

Lähde: gameslegacy.co.uk

| Sija | Maa | Kultaa | Hopeaa | Pronssia | Yhteensä |
| --- | --- | --- | --- | --- | --- |
| 1 |  Australia | 82 | 62 | 63 | 207 |
| 2 |  Englanti | 55 | 51 | 60 | 166 |
| 3 |  Kanada | 31 | 41 | 44 | 116 |
| 4 |  Intia | 30 | 22 | 17 | 69 |
| 5 |  Uusi-Seelanti | 11 | 13 | 21 | 45 |
| 6 |  Etelä-Afrikka | 9 | 20 | 17 | 46 |
| 7 |  Kamerun | 9 | 1 | 2 | 12 |
| 8 |  Malesia | 7 | 9 | 18 | 34 |
| 9 |  Wales | 6 | 13 | 12 | 31 |
| 10 |  Skotlanti | 6 | 8 | 16 | 30 |
| 11 |  Nigeria | 5 | 3 | 11 | 19 |
| 12 |  Kenia | 4 | 8 | 4 | 16 |
| 13 |  Jamaika | 4 | 6 | 7 | 17 |
| 14 |  Singapore | 4 | 2 | 7 | 13 |
| 15 |  Bahama | 4 | 0 | 4 | 8 |
| 16 |  Nauru | 2 | 5 | 8 | 15 |
| 17 |  Pohjois-Irlanti | 2 | 2 | 1 | 5 |
| 18 |  Kypros | 2 | 1 | 1 | 4 |
| 19 |  Pakistan | 1 | 3 | 4 | 8 |
| 20 |  Fidži | 1 | 1 | 1 | 3 |
|  Sambia | 1 | 1 | 1 | 3 |
| 22 |  Zimbabwe | 1 | 1 | 0 | 2 |
| 23 |  Namibia | 1 | 0 | 4 | 5 |
| 24 |  Tansania | 1 | 0 | 1 | 2 |
| 25 |  Bangladesh | 1 | 0 | 0 | 1 |
|  Guyana | 1 | 0 | 0 | 1 |
|  Mosambik | 1 | 0 | 0 | 1 |
|  Saint Kitts ja Nevis | 1 | 0 | 0 | 1 |
| 29 |  Botswana | 0 | 2 | 1 | 3 |
| 30 |  Uganda | 0 | 2 | 0 | 2 |
| 31 |  Samoa | 0 | 1 | 2 | 3 |
| 32 |  Trinidad ja Tobago | 0 | 1 | 0 | 1 |
| 33 |  Barbados | 0 | 0 | 1 | 1 |
|  Caymansaaret | 0 | 0 | 1 | 1 |
|  Ghana | 0 | 0 | 1 | 1 |
|  Lesotho | 0 | 0 | 1 | 1 |
|  Malta | 0 | 0 | 1 | 1 |
|  Mauritius | 0 | 0 | 1 | 1 |
|  Saint Lucia | 0 | 0 | 1 | 1 |

Lähteet
-------

1. ↑  BBC 2002 XVII Commonwealth Games *bbc.co.uk*. Viitattu 6.10.2010. (englanniksi)
2. 1 2  Athletes *gameslegacy.co.uk*.  Arkistoitu 19.5.2011. Viitattu 6.10.2010. (englanniksi)
3. 1 2 3  The Games *gameslegacy.co.uk*.  Arkistoitu 11.7.2010. Viitattu 6.10.2010. (englanniksi)
4. ↑  The XVIIth Commonwealth Games in Manchester *manchester2002-uk.com*.  Arkistoitu 10.12.2010. Viitattu 6.10.2010. (englanniksi)
5. ↑  Medals Table *gameslegacy.co.uk*.  Arkistoitu 19.5.2011. Viitattu 6.10.2010. (englanniksi)